אפיתרפיה

אפיתרפיה הוא תחום ברפואה האלטרנטיבית שמשתמש בתוצרי דבורת הדבש, כולל דבש, פולן דבורים, חלות דבש, פרופוליס, מזון מלכות וארס הדבורה.

היסטוריה

מדובר בתחום עתיק. צורת ריפוי זו נוצרה לפני שנים רבות. מוצרי הכוורת השונים (דבש, פולן דבורים, פרופוליס ועוד) ידועים לאדם כאמצעים טיפוליים לפחות במהלך 15 אלף השנים האחרונות. הפרסום המדעי הראשון בעניין טיפול בארס דבורים הופיע בשנת 1850 בצרפת והתייחס לשיגרון אך ישנם אזכורים קודמים לשימוש בדבורים בתנ"ך, בקוראן ואפילו בדתות ההינדואיסטיות הקדומות. היפוקרטס, רופא ביוון העתיקה שנהוג לראותו כאחד מאבות הרפואה המודרנית, הגדיר את ארס הדבורים כ"תרופה מסתורית". 
רופא בשם פיליפ טרץ' ( Filip Terč‏; 1917-1844) רופא ממוצא צ'כי שחי באימפריה האוסטרו-הונגרית, נחשב כאחד מחלוצי המחקר על אפיתרפיה, ובמיוחד טיפול בארס דבורים. טרץ' פרסם מחקר בשם: "דוח על הקשר המיוחד בין עקיצות דבורה וראומטיזם" (Ueber eine merkwürdige Beziehung des Bienenstiches zum Rheumatismus) בשנת 1888. פופולריות הנושא בתקופה מאוחרת יותר מיוחסת לצ'ארלס מראז (Charles Mraz‏; 1999-1905), דבוראי מוורמונט, ארצות הברית, במהלך שישים השנים האחרונות.

מהלך הטיפול

הטיפול באמצעות ארס הדבורים נקרא B.V.T -  BEE VENOM THERAPY והוא אחד ממספר טיפולים במסגרת התחום השלם הנקרא אפיתרפיה. בטיפול BVT מתבצעות עקיצות דבורים מבוקרות כאמצעי לעידוד המערכת החיסונית ולטיפול בבעיות פרקים ובמחלות דלקתיות. טיפולים נוספים כוללים אינהלציות בדבש לפתרון בעיות אסתמה, נרות שעווה החולצים את פקקי הדונג מאוזני ילדים, טיפולים קוסמטיים וטיפולים תזונתיים שונים. ברחבי העולם קיימות מרפאות ובתי חולים המטפלים באפיתרפיה. ראשון האפיתרפיסטים בארץ היה ביולוג חיפאי ומרפא אלטרנטיבי בשם משה אלמליח.
לפני התחלת הטיפול מבצעים למטופל בדיקת אלרגיה השוללת אפשרות של אלרגיה לעקיצות דבורים. החשיפה לכמות הארס היא הדרגתית כך שהחשיפה לארס הדבורים לא תהיה פתאומית והמערכת החיסונית של המטופל תורגל בטיפול. 
עוקץ הדבורה מורכב ממחט תת-עורית, שני שרירים ושק ארס. כשהמחט חודרת מבעד לעור היא נתפסת בבשר ושני השרירים סוחטים באופן אוטומטי את השק. בכל עקיצה 0.1 מיליליטר של ארס מוזרק אל הרקמה העקוצה. במהלך הטיפול מונחות הדבורים על נקודות הדיקור המוכרות מהרפואה הסינית לאורך המרידיאנים. במקרים של דלקות מפרקים נעקץ המטופל באזור הדלוק עצמו בנוסף לדיקור בנתיבי אנרגיית הצ'י. במהלך כל טיפול מונחות הדבורים על איברים שונים של המטופל, לעיתים אף עשרות דבורים במהלך טיפול אחד. 
אורכה של סדרת טיפולים לחולים בבעיות כרוניות הוא לרוב כשלושה חודשים והמטופל נחשף ל-150 עד 200 עקיצות במשך כל הטיפול במינון מתגבר. ישנם מטופלים הלוקים במחלות שדורשות טיפול יומי קבוע והם עוקצים את עצמם על ידי שימוש בדבורים החיות בכוורת נישאת המכילה 100 עד 200 דבורים ונקראת "מלונית".

טיעונים בריאותיים

יש מגוון רחב של מחלות ותסמינים שעקיצות דבורים יכולות לטפל בהם. הגישה הטיפולית היא הוליסטית ומחזקת גוף. החומר הזר המוחדר לגוף מעורר את המערכת החיסונית לפעולה ולא פועל במקומה. הטיפול מיועד לסובלים ממחלות שונות, הפוגעות במערכת החיסונית, דלקות ומחלות ניווניות, וגם תופעות בריאותיות אחרות כמו למשל: מיגרנות, אסתמה, תסמונת המעי הרגיז, תופעות תרום וסתיות, פרוסטטה, שלבקת חוגרת, מצבים של לחץ דם גבוה ועוד. 
נטען כי לאפיתרפיה יש מגוון רחב של תועלות בריאותיות, כולל היכולת לטפל בטרשת נפוצה, להקל על סוגים שונים של כאב, לשפר את הבריאות הכללית ואף להגיע לעצירה של ההידרדרות הגופנית ולהחלמה. טענות אלו לא נתמכות על ידי הוכחות רפואיות.
אף על פי שדבש ותוצריו הנלווים נמצאים תחת מחקר כאמצעים אפשריים לטיפול בסרטן, לפי האגודה האמריקנית לסרטן, "אין מחקרים קליניים בבני אדם המוכיחים כי ארס דבורים או תוצרים אחרים של דבורת הדבש נמצאו יעילים במניעה או בטיפול בסרטן".
שיטת טיפול זו נהוגה לא רק בבני אדם אלא גם בבעלי חיים. וטרינרים ברחבי העולם משתמשים בארס דבורים שנחלב מהדבורים ונשמר בהקפאה לצורך טיפול בדלקות פרקים אצל כלבים וסוסים. נוירולוגים חוקרים ועורכים ניסויים בעקיצות, פרופסור אבשלום מזרחי, ביוכימאי חקר את נושא האפיתרפיה וכתב ספר שנקרא "מהדבש ועד העוקץ" (הוצאת חותם הזהב, 1999) ובו הוא בוחן את תחום האפיתרפיה מכיוונים מדעיים והוליסטיים שונים.